Morten Bødskov (S), 2008-09-09:
Onde tunger påstod allerede dengang, at statsministeren nok en gang brugte kræfter på en jobansøgning uden for landets grænser.
Det skal såmænd være ham vel undt, og vi er også helt sikre på, at der er stort behov for at styrke samarbejdet med Middelhavslandene.
Derfor var vi også meget tilfredse med, at statsministeren på mødet sikrede sig en erklæring, der bl.a. styrker skibsforbindelserne i Middelhavet.
Men blandt os andre herhjemme på de hjemlige breddegrader er vi faktisk mange, der ville ønske, at statsministeren ville udfolde lige så stor energi i forhold til de bekymringer, som almindelige mennesker har i hverdagen, som han gør i forhold til landene i Middelhavsområdet.
Der afleveres hver dag børn i skoler, hvor skimmelsvampen kryber ned ad væggene; møgbeskidte skoletoiletter sender vores børn hjem med hård mave; vinduerne må holdes sammen med gafatape, så de ikke falder ud.
Venter man på bussen, kommer den ikke, fordi ruten er nedlagt, og mange pensionister må nu opgive ispindene til børnebørnene om søndagen, fordi prisen på plejehjemmenes mad er eksploderet.
Før folketingsvalget kunne alting lade sig gøre.
Statsministeren lovede guld og grønne skove, både store skattelettelser og ikke mindst et megaløft i velfærden blev vi lovet.
Ingen og slet ikke statsministeren fortalte os, at der efter valget var dømt smalkost; ingen og slet ikke statsministeren fortalte os om de millionbesparelser, som kommunerne nu foretager på velfærden til vores pensionister, de syge, børnene og på skolerne; ingen og i hvert fald ikke statsministeren fortalte, at regeringen efter valget ville sætte efterlønnen til debat.
I Socialdemokratiet forstår vi godt dem, der har svært ved at forstå, at vi skal spare så meget, når vi aldrig har været så rige, som vi er nu.
Men svaret er meget, meget enkelt: De penge, som vi kunne have brugt på velfærden, har regeringen brugt på store skattelettelser til erhvervslivet og særlig til de bedst stillede i vores samfund.
Det holder ikke.
Derfor har Socialdemokraterne fire klare prioriteringer til dette års finanslov.
Sygehusene er ude i store problemer.
De ansatte flygter, ventetiderne er alt for lange, behandlingen af livstruende sygdomme halter.
Derfor skal vores sygehuse have et massivt løft.
Hverdagen for vores pensionister er blevet hårdere.
De er ramt af tårnhøje priser på mad og transport.
Det kan vi ikke være bekendt.
Børnefamilierne generes voldsomt af stadig flere lukkedage i daginstitutionerne.
Regeringen lovede at afskaffe dem.
Det løfte bliver heller ikke holdt.
Det vil vi ændre.
Derfor skal lukkedagene helt fjernes.
Milliardbesparelserne i kommunerne skal stoppe.
Vi skal udvikle og ikke afvikle velfærden.
Derfor vil vi sikre kommunerne muligheder for at styrke den grundlæggende velfærd.
Før folketingsvalget lovede statsministeren os århundredes reform af den offentlige sektor.
Solbrændt og storsmilende hang han på en plakat i ethvert busskur og lovede 50 mia. kr. til mere velfærd.
Intet mindre end et megaløft i velfærden blev vi lovet, og statsministeren gik selv forrest.
Som han sagde: Vi vil ikke acceptere, at vores børns klasselokaler er forældede og uinspirerende, eller at skoletoiletterne er uhumske. Men efter folketingsvalget er der ingen penge til de elever i Rødovre Kommune, som må blive undervist op ad opvaskemaskinen i skolekøkkenet.
Der er ingen penge til de møgbeskidte skoletoiletter, og som vi har hørt i dag, må børn i børnehaveklasse og 1. klasse i Lyngby-Taarbæk Kommune undvære skolen hver anden fredag.
Hvorfor?
Fordi kommunen skal spare.
Løftet om århundredes reform af den offentlige sektor og megaløftet i velfærden var og er et mega bluffnummer.
Prisen for løftebruddet betaler vores børn, de ældre og de syge.
Det er dem, der nu lider under de massive besparelser, som ingen og i hvert fald ikke statsministeren fortalte noget om inden folketingsvalget.
I Socialdemokratiet mener vi, at tiden er inde til et sporskifte for vores sundhedsvæsen.
Vore sygehuse skal have et massivt løft.
For os og for Danmark som sådan burde fri og lige adgang til et moderne sundhedsvæsen være en grundlæggende ret i et moderne velfærdssamfund som vores.
Men med favorisering af private sygehuse og forringet økonomi holder regeringen vores sundhedsvæsen i en altødelæggende skruestik.
Ventetiderne er for lange, indsatsen mod kræft- og hjertesygdomme er ikke tilstrækkelig, og omsorgen for og behandlingen af vores medicinske patienter halter gevaldigt.
Hvis vi brugte næste års skattelettelse på vores sundhedsvæsen, kunne vi over en årrække løfte vores sundhedsvæsen ud af den krise, som regeringen har bragt vores sundhedsvæsen i.
Derfor foreslår Socialdemokraterne, at vi gør det, altså at vi bruger næste års skattelettelse på at forbedre vores sundhedsvæsen.
De seneste år har vi oplevet en enorm fremgang i dansk økonomi.
På trods af gentagne advarsler mente regeringen ikke, at der var grund til bekymringer.
Der var råd til det hele og ikke mindst til enormt store skattelettelser.
Nu står vi så her ved enden af fremgangen med udsigt til flere arbejdsløse og lavere vækst og kan se problemerne vokse i horisonten, mens vi stadig afleverer vores børn i nedslidte daginstitutioner og nu også må hjælpe vores forældre med at få råd til plejehjemmets mad.
Fremgangen stopper nu, og hvad gør vi så?
Lytter man til regeringen, skal vi fortsætte ad samme vej, som har bragt os i den situation, vi er i nu.
Det er flere skattelettelser, endnu større nedskæringer i velfærden og pisk til modtagere af dagpenge og efterløn.
Socialdemokraterne mener, det er en blind vej for Danmark.
Vi vil en anden vej.
Vi vil sikre, at fremgangen fastholdes, og at nedslidningen af vores velfærd stopper.
Vi vil ikke stiltiende se på, at arbejdsløsheden stiger, og at velfærden fortsat forringes.
Lad mig sige det, som det er: Vi forstår simpelt hen ikke, hvorfor regeringen nu igen har valgt at sætte efterlønnen til debat.
For at være fuldstændig klar: Socialdemokraterne medvirker ikke til forringelser af efterlønnen.
Vi står ved den aftale, vi har, hvor vi mener vi har lavet en fremtidssikring af efterlønsordningen.
Vi skal holde en tryg og sikker hånd under dansk økonomi og sikre en fortsat høj beskæftigelse og høj vækst.
Derfor er vi også imod regeringens forslag om at genindføre Den Særlige Pensionsopsparing.
Den rammer dem, der har mindst, allerhårdest og er en forkert medicin til dansk økonomi, hvor vi nu har udsigt til lavere vækst og flere arbejdsløse.
Med en stigning i antallet af arbejdsløse i byggebranchen inden for det næste år mener vi også, tiden nu er inde til at handle målrettet.
Så mener vi også, at tiden er kommet til et egentligt opgør med regeringens gradvise nedslidning af vores grundlæggende velfærd.
Den gradvise og sikre nedslidning af skoler, hospitaler, plejehjem og daginstitutioner mener vi skal stoppes, og derfor foreslår vi, at de ekstraordinære indtægter fra nordsøolien placeres i en oliefond.
Denne oliefond skal sikre et nyt syn på offentlige investeringer.
Mens regeringen nedslider den offentlige sektor og vores kollektive trafik, mener vi, at de langsigtede investeringer i daginstitutioner, busser og tog og ikke mindst i et grønnere Danmark i sig selv bidrager til fremtidens velstand.
Spørgsmålet om arbejdskraft trænger sig selvfølgelig på, og man kan spørge:
Hvis ikke nu, hvornår skal de, der er uden for arbejdsmarkedet, så have chancen for at få et job?
Derfor tager Socialdemokraterne gerne del i en arbejdsmarkedsreform.
Der er et enormt behov for at fastholde folk på arbejdsmarkedet, nedslidningen er stadig alt for stor, og hver dag udstødes alt for mange fra arbejdsmarkedet.
Sygefraværet er eksploderet i disse år, og der er et behov for en styrket og målrettet indsats over for vores ledige.
På sigt vil vi ad den vej kunne sikre, at tusindvis flere får et fastere fodfæste på arbejdsmarkedet.
Det er her, vi mener udfordringen ligger.
På den lange bane er der i forhold til de udfordringer, vi står over for nu, muligheder for at stoppe udstødningen fra arbejdsmarkedet.
Der er muligheder for at sikre en langt stærkere fastholdelse af folk på arbejdsmarkedet, og det er den opgave, vi skal tage fat i nu, ikke i en forringelse af efterlønnen.
For Socialdemokraterne er nøglen til fremtidens velstand og velfærd uddannelse og forskning.
Desværre går det også her den gale vej.
Alt for mange unge får ikke den nødvendige uddannelse, og på ungdomsuddannelserne falder alt for mange fra.
I folkeskolen må vi desværre også sige at de samme ej heller får de rette kundskaber med, og det holder simpelt hen ikke.
Vi ser med meget, meget stor alvor på det frafald, der sker på vores ungdomsuddannelser lige i øjeblikket.
Vi må tage fat nu, og vi må grundlæggende reformere vores uddannelsessystem og styrke indsatsen på erhvervsskolerne og folkeskolens evne til at sikre, at flere unge får den altafgørende kompetencegivende ungdomsuddannelse.
Derfor er der behov for at se meget kritisk på den udvikling, der finder sted nu i uddannelsessektoren, og få fremrykket de diskussioner og de reformer til allerede nu.
Vi har med interesse konstateret, at debatten om dette års finanslov har skabt nye alliancer, om man vil.
I Socialdemokratiet håber vi, at vi kan fastholde denne enighed og derved sikre et sporskifte med henblik på fortsat høj beskæftigelse, velstand og ansvarlig vækst.
Og lad os så gøre det på en måde, så vi stadig har en sikker hånd under dansk økonomi.
Det er set med socialdemokratiske øjne det eneste rigtige svar på de problemer, vi står over for nu.